 NA LABAAN SHABAAN RIPOTI kuwa wakulima wengi nchini ni wazee si kasumba, ni hali halisi huku vijana wakiambiwa wajitose katika kilimobiashara badala ya kulia hakuna kazi. Japo takwimu za utafiti zilizoko zinakinzana, zote zinaonyesha kuwa vijana wamekaa mbali na shughuli za kilimo zinazochangia angalau asilimia 20 ya Pato la Taifa (GDP). Data za Shirika la Chakula na Kilimo (FAO) mwaka wa 2017 ilinakili wastani wa umri wa mkulima Kenya kuwa miaka 55 huku sensa ya 2009 ikionyesha umri kuwa miaka 60. Kenya ni nchi ya vijana. Hii imedhibitishwa na hesabu ya wakenya mwaka wa 2019 iliyorekodi 75% ya wakenya kuwa chini ya umri wa miaka 35. Kuelekea uchaguzi mkuu wa 2022, kuganga ndwele ya ukosefu wa kazi kulitumiwa kurai wapigakura kwa sababu ndilo tatizo kubwa kwa wananchi. Kuangazia kizungumkuti hiki, Naibu Rais Rigathi Gachagua amewaomba vijana kukumbatia kazi zinazohusiana na kilimo akisema ndizo kazi ambazo zimebaki sokoni. Bw Gachagua alisema serikali inajizatiti kutimiza ajenda ya utoshelevu wa chakula na kukomesha kuagiza chakula kutoka nchi za nje. “Mafuta ya kupikia huchukua takriban Sh1.2 bilioni na hali tuna mashamba yenye rutuba Magharibi ya Kenya na Nyanza ambapo tunaweza kukuza maharagwe ya soya na mafuta ya mawese kuunda mafuta ya kukaangia,” Naibu Rais alisema akiongeza kuwa serikali ina mkataba na mataifa kama Mali kupokea mbegu kuanzisha mpango endelevu wa kujitegemea kuzalisha mafuta. Kulingana na Bw Gachagua, miongoni mwa mikakati ambayo serikali inafanya ni kusawiri kilimo kiwavutie vijana. Kadhalika, alisema serikali imeanzisha kilimo kinachoendana na hali ya mazingira na hali ya anga (Climate Smart Agriculture) na kukita vituo vya kukusanya mazao pamoja na kuwezesha vijana kutumia mifumo dijitali kuuza mazao ya kilimo. Isitoshe, Bw Gachagua alidokeza mpango huu unalenga kuhusisha wanarika katika kilimo cha vivungulio kinachovutia kwa matumizi ya teknolojia yanayowapendeza vijana. Huku fedha na upatikanaji wa ardhi ikiwa changamoto kuwezesha miradi ya kilimo, Naibu Rais amepigia debe Hazina ya Hasla akisema itapiga jeki juhudi za kilimo-biashara zenye gharama ya hadi Sh1 milioni. Bw Gachagua hujigamba kuwa yeye ni ‘msema ukweli’ na itakumbukwa aliambia vijana serikali haiwezi kuwahakikishia nafasi za kazi kwa kila mtu. Alisema haya alipozungumza siku ya sherehe ya mahafali katika Chuo Kikuu cha Kilimo na Teknolojia cha Jomo Kenyatta (JKUAT) mnamo Juni 23, 2023. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  